Báthori Csaba

*Ki látna meg?*

Évente egyszer, vagy csak fényes ősszel

látszani, mint messze Fidzsin az algák,

vagy mint ki rengő tengeren merült el

s mélységre váltotta elmúlt hatalmát,

ahol már nem szivárog félre egy csepp

szándék sem, s úgy ragaszkodsz a talajhoz,

mint régi hajóroncsok célja vesztett

rönkjei, s nem tudod, elvisz vagy elhoz

az a hullám, amely régóta ringott

már mozdulatlan is érted zuhogva,

mint édes bukásod rejtett motorja.

Ki más látna engem a te szemeddel?

Napot gyümölcsöz hajnalban a tenger,

míg te felkelted örök ragyogásod.